Aquest article de Nature porta més llum per comprendre la malaltia i la interpretació de les proves serològiques en els casos asimptomàtics.
Crida l'atenció l'alta proporció de casos sense símptomes en què es desenvolupen lesions pulmonars (70%).
Es corrobora en aquest estudi que la resposta dels anticossos és menys potent en el cas de les persones amb símptomes més lleus, però, a més, s'observa que en un percentatge important (40%) el descens és significatiu en el període de convalescència primerenc, i es fa indetectable per a les tècniques de detecció habituals.
Aquests resultats tenen una gran rellevància per al disseny d'estratègies d'immunització així com la interpretació de les enquestes de seroprevalença.
Se n'estudien 37 casos confirmats asimptomàtics en un hospital de la Xina on hi van ser ingressats perquè complissin el seu període d'aïllament, i els van comparar amb un altre grup de 37 casos aparellats per edat i sexe amb símptomes lleus.
Als casos asimptomàtics els van fer una analítica al moment de l'ingrés: 3 tenien limfopènia, 1 trombocitopènia, 6 elevació de l'alanina-aminotransferasa i 11 de proteïna C reactiva.
A més, en el moment de l'ingrés els van fer a tots una TC toràcica i el 56,7% tenia alteracions radiològiques: 11, opacitats en vidre esmerilat i 10 van presentar una consolidació pulmonar difusa.
Al cap de cinc dies, uns altres 5 casos van desenvolupar algun tipus d'alteració radiològica pulmonar a la TC (26/37, 70%).
La càrrega viral del SARS-CoV-2 al moment de l'ingrés va ser similar a la dels casos simptomàtics, però el temps fins a la negativització de la PCR va ser significativament més gran (una mitjana de 19 dies en oposició a 14 dies en els casos simptomàtics, log-rank P = 0,028).
En ambdós grups, es van detectar en més del 80% dels casos anticossos IgG mitjançant quimioluminescència al cap de les 3-4 setmanes de l'exposició, encara que en el grup dels asimptomàtics els títols van ser inferiors.
En el període de convalescència primerenc (8 setmanes després de l'alta), en ambdós grups es va detectar una reducció dels títols d'anticossos, que van descendir per sota del límit de detecció de la prova en el 40% dels casos asimptomàtics i en el 12,9% dels casos amb símptomes (figura 1).
Es van detectar anticossos neutralitzants en ambdós grups.
En el període de convalescència, es va observar una reducció de la capacitat neutralitzadora d'aquests anticossos, gran en el grup dels asimptomàtics: un 11,7% (rang, 2,3–41,1%) en els asimptomàtics respecte al 8,3% (rang, 0,5–22,8%) dels simptomàtics (figura 2).
Finalment, es van estudiar els nivells de 32 citocines plasmàtiques en aquests casos, sense que es detectessin anomalies rellevants, la qual cosa indica que el nivell d'inflamació en aquests casos és molt baix.
Detecció d'anticossos IgG en casos d'infecció pel SARS-CoV-2 asimptomàtics i amb simptomatologia lleu al cap de les 3-4 setmanes de l'exposició i en el període de convalescència primerenc (2-3 mesos després de l'exposició).
Detecció d'anticossos neutralitzants en casos d'infecció pel SARS-CoV-2 asimptomàtics i amb simptomatologia lleu al cap de les 3-4 setmanes de l'exposició i en el període de convalescència primerenc (2-3 mesos després de l'exposició).